בְּאַהְבַת נַעֲרָה



	
	בְּאַהְבַת נַעֲרָה
	



כתובת השיר: ואת חטאי אני מזכיר, על עלמות שיר. בת־ערב או בת־אדום.






בְּאַהְבַת נַעֲרָה אֵין חֵטְא וְאַשְׁמָה / וְאֵין רַע בַּחֲשֹׁק עֶלֶם לְעַלְמָה,

אֲבָל דָּת לַחֲשֹׁק כָּל בַּת עֲרָבִים – / וְאִם לֹא תִהְיֶה יָפָה וְתַמָּה,

וְלִרְחֹק עַד מְאֹד מִכָּל אֲדוֹמִית – / וְאִלּוּ תִהְיֶה בָרָה כְּחַמָּה.

הֲכִי אֶל בַּת אֱדוֹם אֵין חֵן, וְאִלּוּ / תְכַס מֶשִׁי וְתִלְבַּשׁ שֵׁשׁ וְרִקְמָה:

בְּגָדֶיהָ מְלֵאִים טִיט וְחֶלְאָה / וְטֻמְאָתָהּ בְּשׁוּלֶיהָ זְעוּמָה,

וְלֹא יִקַּח זְנוּתָהּ לֵב, הֲכִי הִיא / פְתַיּוּת בַּזְּנוּת, בַּל יָדְעָה מָּה.

אֲבָל כָּל בַּת עֲרָב חֵן לָהּ וְיֹפִי / מְלַבֵּב לֵב וּמֵסִיר כָּל מְהוּמָה,

כְּאִלּוּ מִשְׁבְּצוֹת זָהָב לְבוּשָׁה, / לְרוֹאָהּ תִּיף, וְאִם תִּהְיֶה עֲרֻמָּה!

וְיוֹם הַמַּעֲשֶׂה תִּנְעַם, וּבִזְנוּת / תְּבוּנָה לָהּ, וּבַזִּמָּה מְזִמָּה,



בְּצַוַּאר הָאֱנוֹשׁ תִּרְקַע בְּרַגְלָהּ / וְתֹאמַר: ״אָח!״ וְהַמֵּת חַי מְקִימָה.



לְזֹאת חוֹשֵׁק אֲדוֹמִית הוּא כְאָדָם / אֲשֶׁר יִתֵּן שְׁכָבְתּוֹ בַּבְּהֵמָה!













את הטקסט לעיל הפיקו מתנדבי פרויקט בן־יהודה באינטרנט.  הוא זמין תמיד בכתובת הבאה:https://benyehuda.org/read/33665